Document ID: 32005D0366

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 4ης Μαρτίου 2005 για την εφαρμογή της οδηγίας 95/64/ΕΚ του Συμβουλίου σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών και για την τροποποίηση των παραρτημάτων της [κοινοποιηθείσα υπό τον αριθμό Ε(2005) 463] (Κείμενο που παρουσιάζει ενδιαφέρον για τον ΕΟΧ) (2005/366/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 95/64/ΕΚ του Συμβουλίου, της 8ης Δεκεμβρίου 1995, σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών (1), και ιδίως το άρθρο 4 παράγραφος 1 και το άρθρο 12 αυτής, Εκτιμώντας τα ακόλουθα: (1) Θα πρέπει να προστεθούν στατιστικές μεταβλητές, ορισμοί και διάρθρωση στατιστικών συνόλων δεδομένων ώστε να διακρίνεται η συλλογή δεδομένων σχετικά με τους επιβάτες κρουαζιέρας. (2) Η ταξινόμηση του είδους φορτίου θα πρέπει να τροποποιηθεί για να προσδιορίζεται με σαφήνεια το πεδίο εφαρμογής των στατιστικών. (3) Η ονοματολογία των θαλάσσιων παράκτιων ζωνών και η ονοματολογία των κρατών νηολόγησης των πλοίων θα πρέπει να προσαρμοστούν στην τεχνική εξέλιξη. (4) Σύμφωνα με το άρθρο 12 πρώτη περίπτωση, της οδηγίας 95/64/EΚ, η Επιτροπή μπορεί να προσαρμόσει το περιεχόμενο των παραρτημάτων της εν λόγω οδηγίας. Η οδηγία 95/64/ΕΟΚ θα πρέπει επομένως να τροποποιηθεί ανάλογα. (5) Σύμφωνα με το άρθρο 4 της οδηγίας 95/64/EΚ, η Επιτροπή καταρτίζει και ενημερώνει κατάλογο λιμένων κωδικοποιημένων και ταξινομημένων κατά χώρα και κατά θαλάσσια παράκτια ζώνη. (6) Η απόφαση 98/385/ΕΚ της Επιτροπής, της 13ης Μαΐου 1998, περί των λεπτομερειών εφαρμογής της οδηγίας 95/64/ΕΚ του Συμβουλίου σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών (2) όρισε έναν κατάλογο λιμένων. (7) Ο κατάλογος λιμένων πρέπει να επικαιροποιηθεί. Συνεπώς, πρέπει να τροποποιηθεί η απόφαση 98/385/ΕΚ. (8) Η απόφαση 2000/363/EΚ της Επιτροπής, της 28ης Aπριλίου 2000, περί των λεπτομερειών εφαρμογής της οδηγίας 95/64/ΕΚ του Συμβουλίου σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών (3), τροποποίησε τα παραρτήματα II, IV, V και VIII της οδηγίας 95/64/ΕΚ και τον κατάλογο λιμένων του παραρτήματος ΙΙ της απόφασης 98/385/ΕΚ. Συνεπώς, μπορεί να καταργηθεί. (9) Τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής στατιστικού προγράμματος η οποία συστάθηκε με την απόφαση 89/382/ΕΟΚ, Ευρατόμ του Συμβουλίου, της 19ης Ιουνίου 1989, για τη σύσταση επιτροπής του στατιστικού προγράμματος των Ευρωπαϊκών Κοινοτήτων (4), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα παραρτήματα I, II, IV, V, VI και VIII της οδηγίας 95/64/EΚ αντικαθίστανται από τα παραρτήματα I, II, III, IV, V και VI της παρούσας απόφασης. Άρθρο 2 Ο κατάλογος λιμένων του παραρτήματος ΙΙ της απόφασης 98/385/EΚ αντικαθίσταται από τον επικαιροποιημένο κατάλογο λιμένων, κωδικοποιημένων και ταξινομημένων κατά χώρα και κατά θαλάσσια παράκτια ζώνη, όπως προβλέπεται από το παράρτημα VII της παρούσας απόφασης. Άρθρο 3 Η απόφαση 2000/363/ΕΚ καταργείται. Οι παραπομπές στην καταργούμενη απόφαση νοούνται ως παραπομπές στην παρούσα απόφαση. Άρθρο 4 Η παρούσα απόφαση απευθύνεται στα κράτη μέλη. Η παρούσα απόφαση εφαρμόζεται από το έτος αναφοράς 2004, καλύπτοντας τα στοιχεία του 2004. Βρυξέλλες, 4 Μαρτίου 2005.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 2181
2512
2494
4522
4256

EuroVoc IDs (Expanded): 2181
2512
2494
4522
4256

Dataset Source: meu

Split: train